Građani Beograda moći će da gledaju sve utakmice Svetskog prvenstva u fudbalu na Trgu Nikole Pašića, preko video zida, čije se montiranje završava u sredu.

To je u jutarnjem programu RTS-a potvrdio Goran Vesić, poručivši da se Srbija na taj način pridružuje velikim gradovima, čije reprezentacije učestvuju na Mundijalu, a da se na otvorenom organizuje gledanje utakmica.



PROČITAJTE JOŠ: Fudbalska biblija Mundijala (VIDEO)

- Završavamo montiranje video zida. Trg Nikole Pašića će se narednih mesec dana zvati Mundijalski trg i biće mesto odakle će građani moći da gledaju sve utakmice Svetskog prvenstva. Nas najviše interesuju naše utakmice, prva je već u nedelju, ali i sve druge utakmice. To je najveća sportska manifestacija posle Olimpijade. Sasvim sigurno će biti veliki broj građana koji će gledati – rekao je gradski menadžer.

Vesić je dodao da će gledanje utakmica na Trgu Nikole Pašića trajati do 15. jula.

- Mi ćemo sve utakmice ovde organizovati. Ljudi će ovde moći da se okrepe. Uzeli smo jedan od lepših gradskih trgova i odavde ćemo podržavati našu reprezentaciju jer neće svi navijači biti u Rusiji. Cela zemlja će navijati za reprezentaciju. Sutra počinje Mundijal, vreme je da stanemo iza njih.